**Οι χιμαιρικές βεβαιότητες και η ανάγκη ύπαρξής τους**

**Νικήτας Χιωτίνης**

Το πρώτο μέλημα κάθε έμβιου όντος στον πλανήτη αυτόν είναι η επιβίωσή του. Η επιβίωσή του στον αφιλόξενο και εχθρικό κόσμο μέσα στον οποίον βρέθηκε να ζει. Αποτελεί πρώτιστη και ενστικτώδη του προσπάθεια, η προφύλαξή του από τα εχθρικά στοιχεία του περιβάλλοντός του και η προσπάθεια χρήσης αυτού του περιβάλλοντος και των στοιχείων του, προς διαφύλαξη της διάρκειας της ζωής του. Στο βαθμό βεβαίως του εφικτού και δεδομένων των αδυναμιών του και του αναπόφευκτου θανάτου του.

Ο άνθρωπος, πέραν της επιδίωξης καθυπόταξης του εξωτερικού του περιβάλλοντος, που επεδίωκε και επιδιώκει να ελέγξει και να χρησιμοποιήσει για δημιουργία και ενίσχυση της αντιεντροπικής του παρουσίας, θέλησε να επεκτείνει περαιτέρω την εμβέλειά του. Θέλησε δηλαδή – και μάλλον εξακολουθεί να θέλει- την επέκταση της διάρκειας της με τον ένα ή τον άλλο τρόπο παρουσίας του, πέραν του θανάτου του, αρνούμενος να τον αναγνωρίσει ως τέλος της ύπαρξής του. Συνειδητώς ή ασυνειδήτως. Τον θάνατο, τον οποίον βιώνει ως τραγωδία και που αναμένει ως γεγονός που δεν μπορεί να αποφύγει. Στην προσπάθεια να υπερισχύσει αυτής της εγγενούς τραγικότητας, αυτού του εγγενούς χαρακτηριστικού της ζωής του, προσπαθούσε πάντοτε να ερμηνεύσει την ύπαρξή του ως ευρύτερη της περιορισμένης στα στενά περιθώρια του χρόνου και του χώρου του, ως ευρύτερη της περιορισμένης στον ορατό και απτό από αυτόν κόσμο παρουσίας (του ?). Ενίοτε και ως καθοριστική του παντός. Από της πρωτοεμφανίσεώς του στη Γη μέχρι σήμερα, επεδίωκε και επιδιώκει να νοηματοδοτεί την ύπαρξή του ως μη υποκείμενη στους περιορισμούς του χρόνου και του χώρου της γήινης ζωής του. Στην προ-νεωτερικότητα αυτό ήταν εμφανέστατο. Αλλά και στους νεωτερικούς χρόνους το ίδιο πράττει , συγκαλυμμένα ή ασυνείδητα. Αυτές οι αυτό-νοηματοδοτήσεις της ύπαρξής του, αυτές οι οντολογικές του με άλλα λόγια πίστεις, ήσαν αυτές που δημιούργησαν την Ιστορία (του). Η Ιστορία του ανθρώπου, έως και η ίδια η παρουσία του πάνω στη Γη, ήταν και εξακολουθούν να είναι αδιαίρετα, θα λέγαμε εγγενώς, συνδεδεμένη με αυτές.

Οι **οντολογικές πίστεις** που εναλλάσσονταν ως σχήματα στην Ιστορία, ήσαν αυτές που καθόριζαν τους συλλογικούς και ατομικούς στόχους των κοινωνιών και των μελών τους, αυτές καθόριζαν τις προτεραιότητες της καθημερινής ζωής, αυτές έδιναν στον άνθρωπο υπαρξιακή ταυτότητα και υπαρξιακό ρόλο, με άλλα λόγια βεβαιότητες επέκτασης της εμβέλειάς του πέραν του θανάτου του και ακόμα περισσότερο. Του έδιναν την ζωτική γι’ αυτόν αίσθηση συνδιαλλαγής με την προαιώνια αρχή της ύπαρξης, έως ένταξής του σε αυτήν, ως καθοριστικού παράγοντάς της.

Τα οντολογικά αυτά σχήματα, εντέχνως σκηνοθετημένα από τον άνθρωπο, για να μπορούν να αποτελέσουν τις αρθρώσεις του με αυτήν την αιώνια αρχή της Ύπαρξης, εναλλάσσονταν, όπως ήδη ειπώθηκε, στην Ιστορία. Το νεώτερο αντικαθιστούσε το προηγούμενό του, ως δήθεν λανθασμένο - ή μη ανταποκρινόμενο στη εξέλιξη της Σκέψης και της Πράξης. Αυτή η αενάως πλανώμενη και περιπλανώμενη Σκέψη –όπως θα έλεγε ο Αξελός- προς ερμηνεία του αοράτου, της προαιώνιας αρχής του Παντός, της ύπαρξης ή της Αλήθειας, αυτή η αενάως πλανώμενη και περιπλανώμενη αναζήτηση υπαρξιακής ταυτότητας και ρόλου του ανθρώπου, υπήρξε απαραίτητη γι’ αυτόν, απαραίτητη για τη δημιουργία και εξέλιξη των κοινωνιών του. Άνευ τέτοιου φαντασιακού δεν μπορεί να υπάρξει ο άνθρωπος ούτε ως άτομο ούτε ως κοινωνία. Οι κοινωνιολόγοι αποδέχονται σήμερα πλήρως την «φαντασιακή θέσμιση των κοινωνιών» που διατύπωσε ο Καστοριάδης, ως απαραίτητη για την ίδια την ύπαρξή τους. Επισημαίνουμε όμως πως πρόκειται κατ’ ουσίαν περί «φιλοσοφικής θεμελίωσης» ή «φιλοσοφικής θέσμισης». Μια αναδρομή στην ιστορία, από την εμφάνισή του ανθρώπου στη Γη μέχρι σήμερα., μας βεβαιώνει γι’ αυτό. Σε αυτό οφείλεται η διαδρομή του από τη Μαγεία στη συστηματική οντολογία, δηλαδή στη Φιλοσοφία και από εκεί στις σημερινές εξελίξεις της Σκέψης. Πάντοτε πλανώμενος και περιπλανώμενος, ο άνθρωπος δημιουργούσε οντολογικές βεβαιότητες, χιμαιρικές μεν, αναγκαίες δε, για την ίδια του τη ζωή.

Όπως υπονοήσαμε και προηγουμένως, οφείλουμε να χωρίσουμε την μέχρι τώρα Ιστορία του ανθρώπου σε δύο μεγάλες περιόδους: στην προ-νεωτερική και στην νεωτερική. Έπεται η μετα-νεωτερική, που ίσως δεν έχει ακόμα ξεκινήσει, ή ίσως ξεκίνησε ήδη από τον 19ο αιώνα στην Ευρώπη, σε κάθε περίπτωση πάντως είναι βέβαιο πως επέρχονται **νέες φιλοσοφικές θεσμίσεις που θα στηρίξουν τα μελλούμενα.**  Στην προ-νεωτερική περίοδο, το πεδίο αναφοράς της ύπαρξης του ανθρώπου ήταν, σε όλες τις φάσεις της εποχής αυτής της περιόδου, μια πέραν του αισθητού προ-αιώνια άχωρη και άχρονη πραγματικότητα, σχηματοποιημένη με τρόπον ώστε ο άνθρωπος να έχει πρόσβαση προς αυτήν, προς υπαρξιακή του ολοκλήρωση. Με αυτήν την ψευδαίσθηση ή αίσθηση (δύσκολο να διακρίνουμε τις διαφορές των δύο αυτών όρων, αν υπάρχουν διαφορές) δημιουργήθηκαν οι κοινωνίες και οι Πολιτισμοί. Παρουσιάζονταν σε σχήματα που το κάθε ένα από αυτά διαρκούσε χιλιετίες ή πολλούς αιώνες, που σημαίνει πως πραγματικά επρόκειτο για στέρεες οντολογικές θεσμίσεις, για «κοινά και κύρια των λαών», όπως θα έλεγε ο Σολωμός. Πολλοί μάλιστα βλέπουν πολλές ομοιότητες μεταξύ τους, όχι μόνο ως τρόπων νοηματοδότησης της ζωής, του Κόσμου και του Χρόνου, αλλά και ως σχήματα καθ’ εαυτά (το ζήτημα αυτό χρήζει ιδιαίτερης συζήτησης που φυσικά δεν είναι του παρόντος).

Στη νεωτερική περίοδο οι βεβαιότητες αυτές σταδιακώς οπισθοχώρησαν, εξ αιτίας μιας «επίσημης διανόησης» που εμφανίστηκε και εξελίχθηκε τυπικώς στη Δύση από τον 15ο αιώνα και εξής –ή από τον 12ο με 13ο, στη μεσαιωνική Ευρώπη. Παρότι τα «συλλογικά ασυνείδητα» των λαών εξακολούθησαν να αμφισβητούν τα νέα προτεινόμενα νοήματα περί της Ύπαρξης και του Κόσμου, επικράτησε σταδιακά η πρόταξη μιας χειραφέτησης του ανθρώπου από τα παλαιά υπερ-νοητικά πεδία αναφοράς του. Αυτήν την οπισθοχώρηση των παλαιότερων οντολογικών σχημάτων –που αδόκιμα ονομάζουμε θρησκείες- ο Καστοριάδης απεκάλεσε **πρώτη απογοήτευση του κόσμου.** Στη συνέχεια, ως συνέπεια της συρρίκνωσης της ύπαρξης του ανθρώπου στις δυνατότητες της σκέψης του και από εκεί στο «εδώ και τώρα», πολιτικά ιδεολογήματα εμφανίστηκαν ως τα νέα συλλογικά φαντασιακά και πεδία ολοκλήρωσης του ανθρώπου και της ανθρωπότητας, που όμως και αυτά γρήγορα έδειξαν τα όριά τους. Η νεωτερική «επιστημονική» αποστέρηση από τη ζωή κάθε ευρύτερης εμβέλειας και η αντικατάσταση της φιλοσοφίας από **μια διανόηση μετ’ ευχαριστήσεως απαλλαγμένης κάθε οντολογικής σκέψης,** δημιούργησαν και συντηρούν το σημερινό οντολογικό κενό, που ο Καστοριάδης πίστευε πως δείχνει να είναι οριστικό.

Παρά τις δημοφιλείς για τους δυτικούς λαούς, παρεκκλίσεις από τις νεωτερικές προτάξεις, ιδίως από τον 19ο αιώνα μέχρι τις μέρες μας, ουδεμία νέα φιλοσοφική πρόταση δείχνει να μπορεί να άρει αυτό το οντολογικό κενό, αυτήν την σύγχυση μεταξύ ιδεών παλαιών και νέων. Συνέπεια τούτου, μιά θα λέγαμε «εσωτερική αποδόμηση», μιά σύγχυση που τον έχει κάνει ευάλωτο ώστε να δεχτεί οποιαδήποτε οργανωμένη απανθρωπία, που θα του δώσει αίσθηση υπαρξιακής βεβαιότητας. Αναφερόμαστε στις τραγικές πολιτικο-πολεμικές συγκρούσεις του 20ου αιώνα, αλλά και στα σημερινά τεκταινόμενα. Η **«χειραφέτηση» και «αυτοπραγμάτωση**» του ανθρώπου, που επικαλείται η σημερινή «επίσημη» διανόηση, αποδεικνύεται ολοένα και περισσότερο **χίμαιρα** και μάλιστα επικίνδυνη. Οι προτασσόμενοι –καίτοι ανομολογήτως- τρόποι επιβεβαίωσης και νοηματοδότησης της ύπαρξής του, όχι μόνο δεν συνδυάζονται με το βαθύτερο είναι του, αλλά και τον έχουν οδηγήσει στη δημιουργία επιθυμιών που έχουν ως δομικό τους στοιχείο την αδυναμία εκπλήρωσής τους και που έτσι τον οδηγούν σε κατάδηλα αδιέξοδα και δυστυχία. **Αδιέξοδο «εντός», αδιέξοδο «εκτός».** Οι ψυχίατροι και ψυχολόγοι τείνουν να γίνουν, στα «προηγμένα» κράτη, **ως** δια βίου σύμβουλοι των περισσότερο ευπόρων, ενώ οι πεινασμένοι των κοινωνιών αυτών ολοένα και περισσότερο αυξάνονται. Από την άλλη όμως, το κυνήγι της νεωτερικής εμπνεύσεως δήθεν «αυτοπραγμάτωσης», το κυνήγι της ευτυχίας, υπό την έννοια της λέξης αυτής σε όλα τα αποτελεσματικώς προπαγανδιζόμενα ιδεολογήματα και τους προπαγανδιζόμενους τρόπους ζωής, εξακολουθεί να επικρατεί, εμποδίζοντας την αναζήτηση μιας άλλης φιλοσοφικής θεμελίωσης του ανθρώπου, θεμελίωσης ικανής να άρει τα σημερινά αδιέξοδά του. Αδιέξοδα ατομικά και αδιέξοδα συλλογικά, με τις συνέπειες τις οποίες ήδη με τρόμο βιώνουμε.

Το πρόβλημα τελικώς της σημερινής ανθρωπότητας είναι πρωτίστως φιλοσοφικό. Το επικρατούν νεωτερικό φιλοσοφικό παράδειγμα της Δύσεως έχει αλλοιώσει και τις προτάξεις της Ανατολής, ιδίως σε χώρες που δολίως και ιδιοτελώς ωθούντο προς αυτές τις αλλοιώσεις. Αναφέρομαι στις περιοχές που δημιούργησαν τερατογενέσεις και που βιαίως ξεφεύγουν από τον ιδιοτελή έλεγχό της, με κοινωνίες όπου οι παλαιότερες φιλοσοφικές τους θεμελιώσεις αποπροσανατολίστηκαν σε φονταμενταλισμούς, αντιδρώντας στους επίσης φονταμενταλισμούς της Δύσεως, απόρροια και αυτοί των δικών της οντολογικών αδιεξόδων. **Περιοχές που επωάζουν ή που εξάγουν τρομοκρατία, θάνατο και φόβο.**

Θα μπορούσαμε να μιλήσουμε για πορεία της ανθρωπότητας προς την «κόλαση»; Δεν θα το έλεγα. Αυτή πάντοτε παραμόνευε, αλλά πάντα έχανε το παιχνίδι. Οι στόχοι υπαρξιακής τελείωσης του ανθρώπου, χιμαιρικής μεν, αλλά ως χίμαιρα αναγκαία και ζωτική γι’ αυτόν, δεν ήταν ποτέ εύκολοι στην κατάκτησή τους.

Δείτε τις γήινες μοίρες των Ηρώων, πριν κατακτήσουν την αιωνιότητα, τα βάσανα του Οδυσσέα πριν ανακτήσει την Ιθάκη, του Ηρακλή, που του έμελε τραγικός θάνατος, το τίμημα της γνώσης που πλήρωσε ο Οιδίπους, την πρόσβαση προς «την οδό της Αληθείας» -όχι δηλαδή την ίδια την Αλήθεια- που απαιτούσε κάποιον Γολγοθά.

Νομίζουμε πως έχει ήδη αρχίσει να κυοφορείται μια νέα εποχή, η μετα-νεωτερική. Χιμαιρική ελπίδα; Ίσως, αλλά χίμαιρα αναγκαία…